  Виталий Пронин Ойдолэ нылпиослэсь улонзэс яркытгес каром. Таӵе ӧтён улсын ужало «Сила добра» благотворительной фондысь волонтёръёс. Калыклы юрттӥськон понна соослэн трос пумо проектъёссы ужало. Дэри ёросысь больницалэн борддоръёсыз яркыт Вераны кулэ «Сила добра» фонд кылем арын гинэ вордӥськиз волонтёрской отряд бордысен. Но солэн ӟеч ужъёсын пумтэм-йылтэм ни. Фондысь сюлмо адямиослы луыса трос семьяос шудогес луизы, уноезлэн улон сэрегъёссы ӟечомизы, кӧня мурт аслэсьтыз кулэлыксэ, аспӧртэмлыксэ шӧдӥз. Алигес волонтёръёс Ижысь техникая университетысь дизайнэн вырись студентъёсын валче Дэри ёросысь нылпи больницаез шулдыртӥзы… суредъёсын. Эм юртлэн борддоръёсыз, палатаосыз мультфильмъёсысь геройёсын тырмизы. Табере яркыт суредъёс висись нылпиослэсь мылкыдзэс ӝуто, ӝоггес бурмыто. Озьы улонэ пыӵа «Мед котьку луоз шунды» ужрад. Суредаськем сяна, волонтёръёс висись нылпиос понна пӧртэм мастер-классъёс радъяло на. Та вакытэ фондысь адямиос дасясько потыны Можга ёросысь Кибья гуртэ, отын паллиативной юрттэт сётонъя ёзэтын кыллись пиналъёслэсь палатаоссэс буялозы. Фондлы юрттӥсько пичиос но, бадӟымъёс но. Кылсярысь, «Ӟеч ужлэн адямиосыз» огазея 3 арескысен кутскыса 18 аресозь нылпиосты. Соос ас киосынызы кузьымъёс лэсьто пересьёслы, зол висись нылпиослы. Соос доры куное лыктыса, ӵошен дышетско пуштрес быжо эшъёсмес утьыны, инкуазьлэн чылкытлыкез понна сюлмаськыны. Толэсь талэсь азьло гинэ пиналъёс вуылӥзы Дэри ёросысь нылпи больницае, покчиос понна сюрес вылтӥ ветлон куронъёсъя спектакль возьматӥзы. Унябейёс сяськаязы «Ӟеч уж сюресъёстӥ» проект улсын волонтёръёс лыкто пыдлось гуртъёсы. Отысь начар улӥсь семьяослы юрттӥсько. Соосын валче гуртоос доры пото пӧртэм специалистъёс: логопедъёс, врачъёс, нылпи психологъёс. Соос калыкен сюлмаськытӥсь ужпумъёс пумысен пумиськыло, кенешо. «Милосердие» проектсы улсын волонтёръёс юрттӥсько Якшур-Бӧдья ёросысь Канифольныйысь но Сюмси ёросысь Орловской гуртъёсысь нылпи юртъёсысь пиналъёслы, Сьӧлта ёросысь Кӧпка, Эгра ёросысь Зура но Можга ёросысь Кибья гуртъёсысь больницаосын кыллись адямиослы. — Ми тодӥськом, ваньмызлы юрттыны ум быгатэ шуыса, но туж потэ калыкмылэн улон-вылонэз ӟечгес мед луоз шуыса. Та малпанэн ӟеч ужъёс борды ик басьтӥськиськом. Адямиос ӟеч уж лэсьтон понна огазеясько ке, со одно ик удалтэ, - шуэ фондлэн кивалтӥсез Алевтина Блинова. Сергей Захвров Туспуктэмъёс басьтэмын "Сила Добра" фондлэн "ВКонтакте" басмысьтыз  